次程帥勸農和陶詩韻
作者：陳造
朝代：宋

paragraphs: 我官于房，庸諗房民。
是腹枵然，惟貯一真。
服事告工，以成以因。
雄也言之，參天以人。
燥之潤之，是有黍稷。
天不竟刈，物豈自植。
繫人之力，溫飽稼穡。
惟蠶而衣，如稼而食。
盍槌于家，盍桑于陸。
飼眠後先，如族昭穆。
爰繰爰織，如寇之逐。
悠悠玩日，迄莫歸宿。
孰溉不車，曾不計久。
孰視槁乾，徒用播耦。
吳豐楚約，誰非朕畝。
穗斯繭斯，均措厥手。
彼多其儲，汝則易匱。
傚勞計工，寧終不冀。
蹀躞十駕，與驥一至。
枵中赤立，吾代爾愧。
吏職民憂，無庸汝鄙。
農以濟學，繄吾素履。
豈曰多言，率遵前軌。
教詔順從，庶或兼美。